Behin betiko txostena

CAMARA DE

COMPTOS

DE NAVARRA

NAFARROAKO

KONTUEN

GANBERA

Gazolazko

Kontzejua, 2015

2017ko maiatza

Aurkibidea

*Orrialdea*

[I. Sarrera 3](#_Toc488819639)

[II. Iritzia 7](#_Toc488819640)

[II.1. 2015eko kontu orokorrari buruzko auditoria finantzarioko iritzia 8](#_Toc488819641)

[II.2. Legezkotasuna betetzearen fiskalizazioari buruzko iritzia 9](#_Toc488819642)

[III. 2008ko 9.000 euroko txekearen zertarakoari buruzko ondorioa 10](#_Toc488819643)

[IV. Kontzejuaren 2015eko kontu orokorraren laburpena 11](#_Toc488819644)

[IV.1. 2015eko ekitaldiko aurrekontu likidazioaren egoera-orria 11](#_Toc488819645)

[IV.2. 2015eko ekitaldiko aurrekontu-emaitza 12](#_Toc488819646)

[IV.3. Diruzaintza-gerakina 2015eko abenduaren 31n 12](#_Toc488819647)

[IV.4. 2015eko abenduaren 31ko egoeraren balantzea 13](#_Toc488819648)

[IV.5. Galeren eta irabazien kontua, 2015eko abenduaren 31n 14](#_Toc488819649)

[V. Gazolazko Kontzejuari buruzko iruzkinak eta ondorioak 16](#_Toc488819650)

[V.1. 9.000 euroko txekea 16](#_Toc488819651)

[V.2. “Gazolazko Jarduera Ekonomikoen Arloa” sektorea 18](#_Toc488819652)

[V.3. 860.000 euroko mailegua eta Gazolazko Kontzejuaren egoera ekonomikoa 20](#_Toc488819653)

[ERANSKINAK 23](#_Toc488819654)

[I. eranskina. Aurrekontu-betetzea 2008/2015 23](#_Toc488819655)

[II. eranskina. Kontzejuburuak 9.000 euroko txekea dela-eta egindako idazkia. 24](#_Toc488819656)

[III. eranskina. Hautetsiei ordaintzearekin lotutako dokumentuak. 27](#_Toc488819657)

[Gazolazko Kontzejuari buruzko behin-behineko txostenari aurkeztutako alegazioak 37](#_Toc488819658)

[Aurkeztutako alegazioei Kontuen Ganberak emandako erantzuna 33](#_Toc488819659)

I. Sarrera

2016ko abenduaren 12an, Gazolazko kontzejuburuak (2016ko urtarriletik dago kargu horretan) Kontuen Ganberari eskatu zion Kontzejuaren 2015eko kontuen auditoria egin zezan eta iker zezan zertara bideratu zen Kontzejuari 2008an kargatu zitzaion 9.000 euroko txekea. 2008ko kontuak 2012ko otsailaren 1ean onetsi ziren. Halaber, 2012an 2009ko, 2010eko eta 2011ko kontuak onetsi ziren.

Kontzejuburuak emandako informaziotik ondorioztatzen da Kontzejuko zenbait bizilagunek 2008ko eta hurrengo urteetako kontuak eta aktak erreklamatu zituztela, eta 2015eko apirilaren 7an bizilagun horiek idazki bat aurkeztu zutela Foru Komunitateko Fiskaltzan, honako hauek erreklamatzeko:

*1- Kontzejuburuak 2008ko urtarrilaren 25eko 9.000 euroko banku-txeke bati emandako erabilerari buruzko informazioa.*

*2- Kontzejua premiatzea bizilagun interesdun ororen eskura jar ditzan jada onetsita dauden kontuak eta Kontzejuko Batzarrak hartutako erabakien aktak.*

Fiskaltzak erabaki zuen salatutako egitateak ez direla delitua, zeren eta salatzaileen asmoa baita Fiskaltzari eskatzea Kontzejua premia dezala beraiei aukera eman diezaien txeke bati, onetsitako kontuei eta Kontzejuko Batzarraren erabakien aktei buruzko informazioa eskuratzeko.

Fiskaltzaren arabera, *“ez da bidezkoa zigor-prozedura bat irekitzea, gutxienez ere arloan eskumenak dituen Kontu-hartzailetzako Administrazioak aurrez jardun gabe”.*

Geroztik, 2015eko maiatzaren 4an, bizilagun horiexek gora jotzeko errekurtso bat aurkeztu zuten Nafarroako Administrazio Auzitegian, Kontzejuak dokumentazioa, aktak eta kontuak eskuratzeko eskaerei ezezkoa eman izatearen aurkakoa.

2015eko abuztuaren 11n, Nafarroako Administrazio Auzitegiak errekurtsoa baietsi eta deklaratu zuen errekurtso-egileek eskatutako dokumentazioa eskuratzeko eskubidea dutela.

2016ko abenduaren 12an, kontzejuburuak 2015eko kontuen auditoria bat eskatu zion Kontuen Ganberari, Kontzejuaren 2016ko urriaren 24ko akordio bati jarraituz; izan ere, horren bidez honako hau erabaki zen:

*“kontu horiek Kontuen Ganberari helaraztea, haien auditoria egin dezan, zeren eta aztarna batzuk baitaude pentsarazten dutenak kontu horiek ez dutela zehatz islatzen Gazolazko Kontzejuaren finantza-egoera”.*

Aurrekoa gorabehera, erabaki horretan bertan, Kontzejuaren 2015eko kontuak onetsi ziren.

Bestetik, azpimarratu beharra dago Kontzejuaren egoera ekonomikoa jarduera ekonomikoen sektorearen urbanizatze-eragiketak mediatizatua dagoela; izan ere, eragiketa horretan parte hartu du urbanizazio osoaren ehuneko 4,95 egiten duten lurren jabe gisa.

Kontzejuaren eskaera hau betetze aldera, Kontuen Ganberaren 2017rako urteko fiskalizazio-programan sartu zen eskatutako lan hori egitea.

Kontuen Ganberak, bera arautzen duen abenduaren 20ko 19/1984 Foru Legeari jarraituz, Gazolazko Kontzejuaren 2015eko ekitaldiko kontu orokorra fiskalizatu du. Kontu hori, funtsean, honako hauek osatzen dute: aurrekontuaren likidazioaren egoera-orria, aurrekontu-emaitza, diruzaintza-gerakina, balantzea eta emaitza ekonomiko eta ondarezkoen emaitzen kontua.

Kontu orokorraren finantza-auditoriarekin batera, legezkotasuna betetzeari buruzko fiskalizazioaren plangintza egin eta bete dugu, honako honi buruzko iritzi bat eman ahal izateko: ea Gazolazko Kontzejuak ekitaldian zehar egindako jarduerak eta aurrekontu- eta finantza-eragiketak eta 2015eko ekitaldiko kontu orokorrean jasotako informazioa bat ote datozen, alderdi esanguratsu guztietan, funts publikoen kudeaketari aplikatzekoak zaizkion arauekin.

2008ko eta 2009ko kontuak eta 2010eko kontuen zati bat berrikusi dugu, 9.000 euroko txekearen jarraipena egiteko. Kontzejuaren 2010etik 2014ra bitarteko ekitaldietako kontu orokorrak auditatu gabe daude. Ekitaldi horiei buruzko informazioa, txosten honetan jasotakoa, informazio-hutsez ematen da.

Gazolazko Kontzejuari 2015eko ekitaldian aplikatzekoa zaion arau-esparrua, funtsean, honako hauek osatuta dago: Nafarroako Toki Administrazioari buruzko 6/1990 Foru Legea, Nafarroako Toki Ogasunei buruzko 2/1995 Foru Legea eta Toki Araubidearen Oinarriak arautzen dituen 7/1985 Legea, bai eta sektorekako araudi indarduna ere.

Aurrekontuen eta kontuen onespenari dagokionez, araudi indardunak —Toki Administrazioari buruzko 6/1990 Foru Legea, Tokiko Ogasunei buruzko 2/1995 Foru Legea eta haiek garatzen dituzten dekretuak— ez du kontzejuen berariazko aipamenik egiten; hori dela eta, toki entitateentzat, oro har, ezarritako araudia izanen zaie aplikatzekoa.

Kontzejuak aurrekontuaren kontabilitate-kudeaketarako, bidezkoa den programa informatikoaren bitartez, Nafarroako Toki Administraziorako Kontabilitate Sinplifikatuaren Instrukzioa onesten duen 273/1998 Foru Dekretuan araututako araubide sinplifikatua aplikatzen du.

Gazolazko Kontzejua Zizur Zendeako Udalaren bederatzi kontzejuetako bat da. 4,5 Km2-ko azalera du eta 135 biztanle zituen 2015ko urtarrilaren 1ean. Udalak guztira dituen 3.751 biztanleetatik, Kontzejuak ehuneko lau dauzka.

Kontzejuak ez du zerbitzuak emateko tresna izaerako enterik, eta haren datu ekonomiko eta langileei buruzko datu garrantzitsuenak honako hauek ziren 2015eko ekitaldiaren itxieran:

|  |  |  |  |
| --- | --- | --- | --- |
| Entitatea | Aitortutako  betebeharrak | Aitortutako  eskubideak | Langileak,  2015-12-31n |
| Gazolazko Kontzejua | 66.135 | 31.072 | 0 |

Kontzejuaren **egitura organikoa** batzar bat da, kontzejuburu batek eta lau kontzejukidek osatua.

Nafarroako Toki Administrazioari buruzko uztailaren 2ko 6/1990 Foru Legeko 39. artikuluan, toki entitateei dagozkien eskumenen banaketa dela eta, honako hauek ageri dira.

*“Kontzejuen kudeaketa eta administrazio organoei dagokie ondoko arlo hauei buruzko eskumenen erabilpena:*

*a) Ondarearen administrazioa eta kontserbazioa, bai eta haren aprobetxamendua eta erabilera antolatu eta arautzea ere; b) Bere mugapeko landa bideen mantentze- eta zaintza-lanak, baita Kontzejuaren interesekoak baizik ez diren erabilera eta; c) Udalaren aginduzko txosten loteslea jaso ondoren, planeamenduaren araberako hirigintza-lizentziak ematea; d) Bideak garbitzea; e) Argiteria publikoa; f) Hilerrien zaintza eta mantentze lanak; g) Kontzejuko artxiboa; h) herriko jaiak".*

Beren eskumenak betetzeko, martxoaren 10eko Toki Ogasunei buruzko 2/1995 Foru Legeko 5. eta 7. artikuluetan honako baliabideak esleitzen dizkie kontzejuei:

*“a) Tributuz besteko baliabideak:*

1. *Berezko diru-sarrerak edo Zuzenbide pribatukoak.*
2. *Herri-aprobetxamenduak.*
3. *Salneurri publikoak.*
4. *Isunak.*
5. *Bestelako prestazioak.*
6. *Zuzenbide publikoko bestelako diru-sarrerak.*

*b) Estatuaren tributuetako partaidetza.*

*c) Nafarroako tributuetako partaidetza.*

*d) Diru-laguntzak.*

*e) Kreditu eragiketak.*

*Kontzejuek ez dute zilegi izanen tasak eta kontribuzio bereziak beste tributurik ordainaraztea.”*

Kontzejuan ematen diren zerbitzu publiko nagusiak eta haiek emateko modua ondoko taula honetan ageri dira:

|  |  |  |  |  |
| --- | --- | --- | --- | --- |
| Zerbitzua | Udala | Kontzejua | Mankomunitatea | Beste batzuk |
| **Kontzejuak ematen dituen zerbitzuak** |  |  |  |  |
| Kale garbiketa |  |  |  |  |
| Argiteria |  | x |  |  |
| Hilerria |  | x |  |  |
| **Udalak ematen dituen zerbitzuak** |  |  |  |  |
| Zerbitzu administratibo orokorrak-Infolocal | x |  |  |  |
| Hirigintza | x |  |  |  |
| Oinarrizko gizarte-zerbitzua | x |  |  |  |
| Kontzejuentzako idazkari aholkularia | x |  |  |  |
| 0-3 urtekoen ikastetxea (Zizur Txikian) | x |  |  |  |
| Uraren ziklo integrala |  |  | x |  |
| Hiri hondakinak |  |  | x |  |
| Taxi zerbitzua, eskatuta ematen dena | x |  |  |  |
| Kirol eta kultur jarduerak kudeatzea | x |  |  |  |
| Udalaren kirol instalazioak (Zizur Txikian eta Azterainen) | x |  |  | x |
| Euskara ikasteko laguntzak | x |  |  |  |
| Errolda-Erregistro Zibila-Bake Epaitegia | x |  |  |  |
| Diru-bilketa exekutiboa |  |  |  | x |

2015eko aurrekontua 2015eko urtarrilaren 8an onetsi zuen Kontzejuaren Batzarrak.

Txostenak bost atal ditu, sarrera hau barne. Bigarrenean, auditoria finantzarioari buruzko iritzia ematen dugu, bai eta Kontzejuak 2015eko kontu orokorrean legezkotasuna bete izanari buruzkoa ere; hirugarrenean, 9.000 euroko txekearen zertarakoari buruzko ondorioa azaltzen dugu; laugarren atalean, kontu orokorraren kontabilitateko egoera-orri nagusien laburpen bat jaso dugu. Bosgarrenean, 9.000 euroko txekeari, “Gazolazko Jarduera Ekonomikoetarako Arloa” sektorearen urbanizazioari eta egoera ekonomiko-finantzarioari buruzko iruzkinak eta ondorioak bildu ditugu. Hiru eranskin jarri ditugu: 2008/2015 urteetako aurrekontu-likidazioa aurkezten duena, Kontzejuak berak onetsitako kontuei jarraituz; 9.000 euroko txekea aipatzen zuen dokumentu bat, eta hautetsientzako ordainsariei buruzko beste batzuk.

Eskerrak eman nahi dizkiogu Gazolazko Kontzejuko kideei, Zizur Zendeako Udaleko langileei eta Konpentsazio Batzarreko aholkulariei, lan hau egiteko eman diguten laguntzarengatik.

II. Iritzia

Gazolazko Kontzejuaren 2015eko ekitaldiko kontu orokorraren fiskalizazioa egin dugu. Haren kontabilitatearen egoera-orriak laburbilduta jaso ditugu txosten honetako IV. atalean.

Kontzejuaren erantzukizuna

Kontzejuaren Batzarra da kontu orokorra formulatzeko eta aurkezteko ardura duena, eta halako moduz egin behar du non zehatz irudikatuko baitituzte Gazolazko Kontzejuaren aurrekontu-likidazioa, ondarea, emaitzak eta finantza-egoera, aplikatzekoa den finantza-informazio publikoari buruzko arau-esparruarekin bat. Halaber, iruzurraren edo akatsen ondoriozko ez-betetze materialetatik libre dauden kontu orokorrak egin eta aurkezteko beharrezkoa den barne kontrolaren arduraduna da.

2015eko kontu orokorra 2016ko urriaren 24an onetsi zuen Kontzejuko Batzarrak.

Kontzejuak, kontu orokorra egiteko eta aurkezteko erantzukizunaz gainera, bermatu beharko du kontu orokorrean islatutako jarduerak, aurrekontu- nahiz finantza-eragiketak eta informazioa bat datozela aplikatzekoa den araudiarekin, eta xede horretarako beharrezkoak diren barne kontroleko sistemak ezarri beharko ditu.

Nafarroako Kontuen Ganberaren erantzukizuna

Gure erantzukizuna da iritzi bat adieraztea 2015eko kontu orokorrari buruz eta gure fiskalizazioan oinarrituta egin diren eragiketen legezkotasunari buruz. Horretarako, erantzukizun hori bete dugu kanpo kontroleko erakunde publikoen fiskalizaziorako oinarrizko printzipioen arabera. Printzipio horiek eskatzen dute etikaren arloko eskakizunak bete ditzagula, bai eta fiskalizazioaren plangintza eta exekuzioa egin dezagula ere, honako helburu honekin: kontu orokorrean arrazoizko segurtasun bat lortzea eta hartan akats materialik ez egotea; eta finantzen egoera-orrietan islatutako jarduketak, finantza-eragiketak eta informazioa, alderdi adierazgarri guztietan, arau indardunen araberakoak izatea. Fiskalizazio batek eskatzen du prozedura batzuk aplika ditzagula auditoria-ebidentzia bat lortzeko kontu orokorrean adierazitako zenbatekoei eta informazioari buruz, bai eta araudian ezarritako alderdi garrantzitsuak fiskalizatutako ekitaldian zehar betetzeari buruz ere. Hautatutako prozedurak auditorearen irizpidearen araberakoak dira, horren barne dela kontu orokorren akats materialei buruzko arriskuen balorazioa, bai akats hori iruzurraren nahiz oker baten ondoriozkoa denean, bai legezkotasunaren ez-betetze aipagarrien ondoriozkoa denean ere.

Arriskuari buruzko balorazio horiek egiterakoan, auditoreak barne kontrola hartzen du kontuan —entitateak kontu orokorra egin dezan eta legezkotasuna betetzen dela bermatzeko garrantzitsua da hori— inguruabarren araberako auditoria prozedura egokiak diseinatze aldera, eta ez entitatearen barne kontrolaren eraginkortasunari buruzko iritzia emateko xedez. Auditoria batek barne biltzen du, era berean, aplikatutako kontabilitate-politiken egokitasuna eta zuzendaritzak egindako kontabilitate-estimazioen arrazoizkotasuna, bai eta kontu orokorraren aurkezpena ere, oro har.

Gure ustez lortu dugun auditoria-ebidentziak behar adinako oinarria eta oinarri egokia biltzen du finantza-auditoriako eta legezkotasunaren betetzearen fiskalizazioko gure iritziari eusteko.

II.1. 2015eko kontu orokorrari buruzko auditoria finantzarioko iritzia

*Aurkako iritziaren oinarria*

a) 2015eko banku-kontu batean ez da mugimendurik kontabilizatu, eta akats edo anomalia batzuk aurkitu dira zenbait kontabilitate-oharretan, zeinek honako eragin hau baitute 2015eko kontabilitateko egoera-orrietan:

|  |  |  |
| --- | --- | --- |
| Kontzeptua | Onetsitako kontuak | Doituak |
| Aitortutako betebeharrak | 66.135 | 72.414 |
| Ordainketak | 24.575 | 27.359 |
| Itxitako aurrekontuetako ordainketak | 6.000 | 8.437 |
| Itxitako aurrekontuetako kobrantzak | 642 | 4.956 |
| Aurrekontuz kanpoko BEZen kobrantzak | 778 | 1.684 |
| Itxitako aurrekontuetako gastuak\* | 335.169 | 382.002 |

\*Itxitako gastu-aurrekontuetan ageri den aldeak Konpentsazio Batzarraren zorrean du jatorria, zeren eta beren gastu-aurrekontuetan islatu ez diren errekargu eta kostu batzuk bai baitaude.

Banku-kontu bateko mugimenduetan kontabilizatu ez izanaren arrazoia da 2015eko urtarrilaren 1eko eta abenduaren 31ko saldoa 0 eurokoa zela. Hori dela eta, oker pentsatu zen kontu horretan ez zela mugimendurik izan, bana ez da horrela izan. 2014ko faktura batean diru-sarrera bat gertatu zen, Cepsaren izenean; horrenbestez, ez zen itxitako ekitaldietako edo aurrekontuz kanpoko mugimendurik izan, ez eta banku-mugimendurik ere. Kontzejuak La Caixarekin daukan zorra dela eta, diru-sarrera hori gertatu bezain laster, Kontzejuak entitate horrekin daukan zorrari aplikatu zitzaion.[[1]](#footnote-1)

b) Zorraren egoera-orriak emandako maileguaren printzipala baizik ez du jasotzen, 860.000 euro, baina ez ordainketa-ezak sortutako zorra, zeina, entitateak berretsitakoaren arabera, 1.599.300 eurokoa baitzen 2015eko abenduaren 31n. Zor horrek ez du islarik balantzean.

c) Balantzearen arabera, ibilgetu materialaren balioa 6.166.606 eurokoa da, eta herri-ondasunena, berriz, 21.499 eurokoa. Ezin izan dugu eskuratu zenbateko horiek justifikatuko duen inbentariorik edo xehakatzerik.

Zendeako Udaleko idazkariak egindako ziurtagiriaren arabera, Udalaren katastroan Gazolazko Kontzejuaren izenean ageri diren finkek 2.626.940 euroko katastro-balioa dute hiri-lurretan, eta 33.803 eurokoa, berriz, landa-lurretan.

d) Balantzeak ez du jasotzen Konpentsazio Batzarrarekiko zorra, zeina, entitateak berretsi duen bezala, 438.128 eurokoa baitzen 2015eko abenduaren 31n.

e) Ezin izan dugu eskuratu 2014. urteari buruzko dokumentaziorik; hori dela eta, ez dago bermaturik 2015ean egin ziren baina aurreko ekitaldiarekin lotura zuten eragiketak kasu guztietan zuzen erregistratu direnik.

*Finantza-auditoriako iritzia*

Gure iritzian, "Finantza-iritziaren oinarria" atalean azaldutako egitateek daukaten eragin oso aipagarria dela eta, 2015eko ekitaldiko kontu orokorrak ez du ondareari buruzko, gastuen eta diru-sarreren aurrekontuen likidazioari buruzko eta Gazolazko Kontzejuaren 15eko abenduaren 31ko finantza-egoerari buruzko irudi zehatzik ematen, ez eta data horretan amaitutako urteko ekitaldiko emaitza ekonomiko eta aurrekontukoei buruzkorik ere, betiere aplikatzekoa den informazio finantzario publikoari buruzko lege-esparruari eta, bereziki, bertan jasotako kontabilitateko printzipio eta irizpideei jarraituz.

*Azpimarra-lerrokada*

Iritzian eraginik izan gabe, arreta deitu nahi dugu Gazolazko Kontzejuaren egoera ekonomiko eta finantzarioari buruz; izan ere, desoreka finantzarioa dagoela jo dezakegu, ezin baitie aurre egin hartutako betebeharrei.

Egoera horrek jatorria du Jarduera Ekonomikoen Arloan zuen partaidetzak sortuta gastua, zeren eta eskuratutako lurzatiak saldu ez dituenez, ezin baitie aurre egin hartutako betebeharrei konpentsazio Batzarraren derramak ordaindu eta itundutako mailegua itzultzeko.

II.2. Legezkotasuna betetzearen fiskalizazioari buruzko iritzia

Ez dira bete aurrekontuen arlok kontabilitate-araudia; hori dela eta, Gazolazko Kontzejuaren 2015eko ekitaldiko kontu orokorrean jasotako jarduketak, aurrekontu- eta finantza-eragiketak eta informazioa ez datoz bat, alderdi adierazgarri guztietan, funts publikoen kudeaketari aplikatzekoak zaizkion arauekin.

III. 2008ko 9.000 euroko txekearen zertarakoari buruzko ondorioa

Kutxako kontaketen libururik ez dagoenez, inongo ekitalditan kutxako kontaketarik egin ez denez, kontabilitatea atzerapenez eraman denez —eta, horrenbestez, kontuen onespenean atzerapenak gertatu direnez—, informazio kontraesankorra duten dokumentuak daudenez, eta txekeari buruz banku-entitateari galdetu zaizkien alderdiei buruzko erantzunik jaso ez dugunez, ezin izan dugu ebidentzia kontrastatu eta behar adinakorik lortu finantza-entitatean 2008ko urtarrilaren 25ean kargatutako 9.000 euroko txekearen justifikazioari buruzko iritzia emateko.

IV. Kontzejuaren 2015eko kontu orokorraren laburpena

Ondoren, 2015eko kontabilitatearen egoera-orri garrantzitsuenak azaltzen ditugu, Kontzejuak onetsitakoak:

IV.1. 2015eko ekitaldiko aurrekontu likidazioaren egoera-orria

Diru-sarrerak, kapitulu ekonomikoen arabera

(Eurotan)

|  |  |  |  |  |  |  |  |
| --- | --- | --- | --- | --- | --- | --- | --- |
| Deskribapena | Hasierako aurreikuspena | Aldak. | Behin betiko aurreikuspena | Aitortutako eskubideak | Kobrantzak | Kobratzeko dagoena | Betetakoa (%) |
| 3. Tasak eta bestelako diru-sarrerak. | 1.000 | 0 | 1.000 | 279 | 279 | 0 | 28 |
| 4. Transferentzia arruntak | 18.700 | 0 | 18.700 | 19.775 | 19.775 | 0 | 106 |
| 5. Ondare bidezko diru-sarrerak | 10.450 | 0 | 10.450 | 11.018 | 11.018 | 0 | 105 |
| Guztira | 30.150 | 0 | 30.150 | 31.072 | 31.072 | 0 | 103 |

Gastuak kapitulu ekonomikoen arabera

|  |  |  |  |  |  |  |  |
| --- | --- | --- | --- | --- | --- | --- | --- |
| Deskribapena | Hasierako aurreikuspena | Aldak. | Behin betiko aurreikuspena | Aitortutako betebeharrak | Ordainketak | Ordaintzeko dagoena | Betetakoa (%) |
| 2. Ondasun arrunten eta zerbitzuen gastuak | 28.050 | 0 | 28.050 | 26.532 | 22.097 | 4.434 | 95 |
| 4. Transferentzia arruntak | 50 | 0 | 50 | 41 | 41 | 0 | 82 |
| 6. Inbertsio errealak | 2.050 | 0 | 2.050 | 39.562 | 2.437 | 37.125 | 1.930 |
| Guztira | 30.150 | 0 | 30.150 | 66.135 | 24.575 | 41.559 | 219 |

IV.2. 2015eko ekitaldiko aurrekontu-emaitza

(Eurotan)

|  |  |  |
| --- | --- | --- |
| Kontzeptua | 2014ko ekitaldia | 2015eko ekitaldia |
| + Aitortutako eskubideak | 38.148 | 31.072 |
| - Aitortutako betebeharrak | 31.436 | 66.135 |
| = Aurrekontu-emaitza | 6.712 | -35.063 |
| Doikuntzak |  |  |
| - Finantzaketaren desbideratze positiboak | 0 | 0 |
| + Finantzaketaren desbideratze negatiboak | 0 | 0 |
| + Diruzaintza-gerakin likidoarekin finantzatutako gastuak | 0 | 0 |
| = Aurrekontu-emaitza doitua | 6.712 | -35.063 |

IV.3. Diruzaintza-gerakina 2015eko abenduaren 31n

|  |  |  |  |
| --- | --- | --- | --- |
| Kontzeptua | 2014ko ekitaldia | | 2015eko ekitaldia |
| (+) Kobratzeko dauden eskubideak | | 18.998 | 10.998 |
| (+) Diru-sarrerak: Aurtengo ekitaldia | | 15.359 | 0 |
| (+) Diru-sarrerak: Itxitako ekitaldiak | | 0 | 14.717 |
| (+) Aurrekontuz kanpoko diru-sarrerak | | 3.640 | 3.640 |
| (-) Bilketa zaileko aurrekontu-eskubideak | | 0 | -7.359 |
| (-) Bilketa zaileko aurrekontuz kanpoko eskubideak | | 0 | 0 |
| (-) Ordaintzeko dauden betebeharrak | | 346.785 | 383.052 |
| (+) Gastuen aurrekontua: Aurtengo ekitaldia | | 13.309 | 41.559 |
| (+) Gastuen aurrekontua: itxitako ekitaldiak | | 327.151 | 335.169 |
| (+) Aurrekontuz kanpoko gastuak | | 6.324 | 6.324 |
| (+) Diruzaintzako funts likidoak | | 8.009 | 9.147 |
| (+) Finantzaketaren desbideratze metatu negatiboak | | 0 | 0 |
| Diruzaintza-gerakina, guztira | | -319.777 | -362.907 |
| Diruzaintza-gerakina, finantzaketa atxikia duten gastuak direla-eta | | 0 | 0 |
| Baliabide atxikien diruzaintza-gerakina | | 0 | 0 |
| Gastu orokorretarako diruzaintza-gerakina | | -319.777 | -362.907 |

IV.4. 2015eko abenduaren 31ko egoeraren balantzea

Aktiboa

|  |  |  |
| --- | --- | --- |
| Deskribapena | 2014 | 2015 |
| A. Ibilgetua |  |  |
| 1. Ibilgetu materiala | 6.166.606 | 6.166.606 |
| 2. Ibilgetu ez-materiala | 0 | 0 |
| 3. Erabilera orokorrerako azpiegiturak eta ondasunak | 0 | 0 |
| 4. Herri-ondasunak | 21.498 | 21.498 |
| 5. Finantza-ibilgetua | 0 | 0 |
| C. Zirkulatzailea |  |  |
| 7. Itxitako aurrekontuetako zordunak | 1.986 | 18.357 |
| 8. Aurrekontuko zordunak | 15.359 | 0 |
| 9. Finantza-kontuak | 8.009 | 9.147 |
| Aktiboa, guztira | 6.213.458 | 6.215.608 |

Pasiboa

|  |  |  |
| --- | --- | --- |
| Deskribapena | 2014 | 2015 |
| A. Funts berekiak |  |  |
| 1. Ondarea eta erreserbak | 5.866.075 | 5.828.057 |
| 2. Entregaturiko ondasun eta eskubideak | 0 | 0 |
| 3. Ekitaldiko emaitza ekonomikoa | 599 | 4.499 |
| C. Epe luzeko zorrak |  |  |
| 4. Jesapenak, maileguak eta fidantzak, jasotako gordailua | 0 | 0 |
| D. Epe laburreko zorrak |  |  |
| 5. Itxitako aurrekontuetako hartzekodunak eta aurrekontuez kanpokoak | 333.475 | 341.493 |
| 6. Aurrekontuko hartzekodunak | 13.309 | 41.559 |
| Pasiboa, guztira | 6.213.458 | 6.215.608 |

IV.5. Galeren eta irabazien kontua, 2015eko abenduaren 31n

Ekitaldiko emaitza arruntak

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  | | Deskribapena | 2014 | 2015 |  | | Deskribapena | | | 2014 | | 2015 |
| 61 | Langile-gastuak | | 0 | 0 | 70 | | | Salmentak | 244 | | 279 | |
| 62 | Finantza-gastuak | | 0 | 0 | 71 | Ondasunaren eta enpresaren errenta | | | 14.883 | | 11.018 | |
| 64 | Lanak, hornidurak eta kanpoko zerbitzuak | | 23.930 | 26.532 | 72 | Ekoizpenari lotutako zergak | | | 0 | | 0 | |
| 67 | Transferentzia arruntak | | 41 | 41 | 73 | Errentaren gaineko zerga arruntak | | | 0 | | 0 | |
| 68 | Kapital transferentziak | | 0 | 0 | 76 | Transferentzia arruntak | | | 23.021 | | 19.775 | |
| 69 | Kalkulatutako gastuak | | 0 | 0 | 77 | Kapitalaren gaineko zergak | | | 0 | | 0 | |
| **D80** | **Emaitza arrunt negatiboa** | | **0** | **0** | 78 | Bestelako diru-sarrerak | | | 0 | | 0 | |
| D82 | Inbertsioen salmenten galerak | | 0 | 0 | **H80** | **Ekitaldiko emaitza arrunta** | | | **14.176** | | **4.499** | |
| D83 | Aktiboen salmenten galerak | | 0 | 0 | H82 | Inbertsioen salmenten irabaziak | | | 0 | | 0 | |
| D84 | Itxitako aurrekontuetako bajak eta ezeztatzeak | | 14.287 | 0 | H83 | Aktiboen salmenten irabaziak | | | 0 | | 0 | |
|  |  | |  |  | H84 | Itxitako aurrekontuetako altak eta preskripzioak | | | 708 | | 0 | |
| D89 | Ekitaldiko emaitza negatiboa | | 0 | 0 | H89 | Ekitaldiko emaitza positiboa | | | 599 | | 4.499 | |

V. Gazolazko Kontzejuari buruzko iruzkinak eta ondorioak

I. eranskinean, informazio gisa, 2008tik 2015era bitarteko aurrekontu-betetzea ematen dugu, Kontzejuak onetsitako kontuetatik eratorri bezala.

2015eko kontuei buruzko gure aurkako iritzia kontuan hartuta, eta kontuan hartuta, halaber, 2010eko ekitalditik 2014ko ekitaldira bitartekoak ez ditugula fiskalizatu, ez dugu haiei buruzko analisi edo iruzkinik egin; halere, V.3. atalean Gazolazko Kontzejuaren egoera ekonomikoa iruzkindu dugu.

V.1. 9.000 euroko txekea

2008ko urtarrilaren 25ean, La Caixako kontuan 9.000 euroko kargu bat egon zen, 0.712.247-0 zenbakiko txekearen bitartez egina[[2]](#footnote-2).

Datarik gabeko dokumentu batean jasota dago, orduko kontzejuburuak sinatua, non honako hau aipatzen baitu *“ez dugu hura ordaindu izanari buruzko erreferentziarik”. (II. eranskina)*

Banku-eragiketa horren zertarakoari buruzko dokumentaziorik ez dagoenez, Kontzejuak jo zuen, kontabilitatearen ikuspuntutik, Kontzejuaren kutxan diru-sarrera bat izan zela.

Hori dela eta, inongo ekitalditan kutxa-kontaketen edo kontaketen libururik ez dagoenez, eskudiruko kutxako kontuaren kontabilitate-egoera aztertu dugu.

Horri buruz esan behar dugu saldo negatiboak dituela zenbait garaitan, eta horiek banku-kontuetatik egindako intsuldaketekin konpentsatzen direla; konbabilitatearen arabera kutxa bidez egindako ordainketek sortuak dira. Logikoa denez, banku-kontu batek saldo negatiboak izan ditzakeen bitartean, bankuak hori baimentzen badu, kutxako kontu batean horrelakorik ezin da gertatu.

Kutxan erregistratutako kontabilitate-oharretan, Nuevo Gazólaz hauteskunde-taldeari egindako ordainketak ageri dira, guztira 9.000 euro egiten dutenak, honako data hauetan:

|  |  |  |
| --- | --- | --- |
| Data | Kutxan kontabilizatutako ordainketa | Kontzejuko Batzarrak  onetsitako zenbatekoa |
| 2009-12-31n | 2.400 | 2.131,50 |
| 31-07 -2010 | 2.400 | 2.131,50 |
| 31-12 -2010 | 2.400 | 2.131,50 |
| 30-06 -2011 | 1.800 | 2.131,50 |
| Guztira | 9.000 | 8.526,00 |

Kutxako lau kontabilitate-oharrak direla eta, ordaintzeko betebeharrari buruzko dokumentuaren eranskin bat badago, orduko kontzejuburuak sinatua, zeinean adierazten baita Nuevo Gazólaz hauteskunde-taldeak zegokion diru-zenbatekoa jasoa zuela *“hautetsientzako ordainsari gisa, eta dokumentu hori hartu-agiritzat balio zuela.” Ordainketa eskudirutan egin da.” (Ikus III. eranskina)*

Ez dago 2011ko lehen seihilekoari buruzko 1.800 euroko ordainketa-betebeharrari buruzko dokumenturik.

Ez daukagu ebidentziarik 2009., 2010. eta 2011. urteetan ordainketa horiek egin izanari buruz, banku-entitate batetik ateratako 9.000 euroko funtsekin, hain zuzen 2008ko urtarrilaren 25ean kargatutako txeke baten bidez.

Halaber, nabarmendu beharra dago Kontzejuaren 2011ko maiatzaren 24ko bilkuran, zeinean 2008ko kontuak aurkeztu baitziren onesteko *“puntu hori mahai gainean utzi zela, hurrengo bilkura batean onesteko”,* eta kontzejuburuak, erantzun batean, honako hau esan zuela: *“Arbisuren izenean dagoen taloi bat da, 9.000 eurokoa, zer den ez dakiguna, eta 2008ko urtarrilaren 25ean eman zela. Dirua eskudirutan atera eta ordaindu egin zen, eta ez dakigu zer den. Taloitegian, Arbisu ageri da. Orain dela 6 hilabete taloitegia agertu zen, eta datu horiekin Toki Administrazioko Departamentura joan gara, eta eman diguten konponbidea da idazki bat erredaktatzeko, esanez 2008ko urtarrilaren 25ean 9.000 euroko taloi bat ordaindu zela, eta ez dela gogoratzen hartzailea nor den”.*

Kontzejuaren 2008ko, 2009ko eta 2010eko kontuak 2012an onetsi ziren.

Gure ustez, Kontzejuaren kontabilitatean aurkitutako inkoherentziengatik eta atzerapenarengatik, banku-entitatearen erantzunik jaso ez delako txekea dela eta galdetutako gai batzuei buruz eta aurrez komentatu dugun dokumentazioaren edukian ageriko kontraesana dagoelako, 9.000 euro horien zertarakoa ez dago justifikatuta.

Azken batean, finantza-entitate bateko funtsak, 9.000 euro, taloi baten bitartez erabiltzeko eragiketa bat da, egiaztagiririk egon gabe, eta eragiketa hori Kontzejuaren kutxako kontuan egindako diru-sarrera baten gisara jaso zen kontabilitatean.

Gainera, ez egiaztagiririk ez ordaintzeko betebeharrari buruzko dokumenturik ere ez dago 2008an finantza-entitate bati kargatutako 600 eta 300 euroko bi ordainketa direla eta.

V.2. “Gazolazko Jarduera Ekonomikoen Arloa” sektorea

“Gazolazko Jarduera Ekonomikoen Arloa” sektorea merkataritzako industrialde bat ezartzeko sortu zen. Hartan, honako jabe hauek hartzen dute parte:

|  |  |  |
| --- | --- | --- |
|  |  | Partaidetza (%)\* |
| Entitate publikoak: | Gazolazko Kontzejua | 4,95 |
|  | Cendea de Cizur | 2,34 |
|  | Barañaingo Udala | 3,15 |
| Iberdrola Inmobiliaria |  | 33,12 |
| Beste entitate pribatu batzuk, % 10etik beherako partaidetzekin |  | 56,44 |
|  |  | 100,00 |

\*Urteak joan urteak etorri, aldaketak gerta daitezke jabeen partaidetzan, nagusiki salmenten ondorioz.

Hirigintza jarduera konpentsazio batzar baten bidez egiten da. Horrek esan nahi du jabe guztiek Konpentsazio Batzarraren partaide direla, eta batzar hori arduratzen dela obrak egiteaz eta jabe bakoitzari zenbatekoak kobratzeaz, partaidetzan duten ehunekoaren arabera.

Hirigintza-jarduera horren emaitza da Gazolazko Kontzejuak bi lurzati lortu zituela sektorean: bata ehuneko ehunaren jabetzarekin eta bestea Zizur Zendeako Udalarekin partekatua. Haien katastro balioak 1.156.824 eta 138.437 eurokoak dira, hurrenez hurren.

Urbanizazioa ez da amaitu, eta egiteko gelditu den alderdi garrantzitsuena hornidura elektrikoa da.

2007tik 2016ra, Batzarrak 1,27 milioi euro egiten duten derramak igorri dizkio Kontzejuari. Horiei atzerapenengatiko errekarguak eta erreklamazioengatiko kostuak gehituz gero, 1,4 milioi euro dira. Hona hemen xehetasunak:

|  |  |  |  |  |  |  |
| --- | --- | --- | --- | --- | --- | --- |
| Data | Kontzeptua | Printzipala | Errekarguak | Ordainketak | Ordaintzeke dagoena | Gauzatu gabeko saldoa |
| 2007 | Urbanizazio gastuen 1. derrama | 38.911 |  |  |  |  |
| 2007/06/29 | 1. derramaren ordainketa |  |  | 38.911 | 0,00 |  |
| 2007 | Urbanizazio gastuen 2. derrama | 63.369 |  |  |  |  |
| 2007/12/28 | 2. derramaren ordainketa |  |  | 63.369 | 0,00 |  |
| 2008/05/05 | Urbanizazio gastuen 3. derrama | 114.840 |  |  |  |  |
| 2008 | 3. derramaren errekargua |  | 3.210 |  |  |  |
| 2008/11/14 | 3. derramaren ordainketa |  |  | 118.050 | 0,00 |  |
| 2008/07/01 | Urbanizazio gastuen 4. derrama | 229.680 |  |  |  |  |
| 2008 | 4. derramaren errekargua |  | 4.349 |  |  |  |
| 2008/11/14 | 4. derramaren ordainketa |  |  | 234.029 | 0,00 |  |
| 2008/12/02 | Urbanizazio gastuen 5. derrama | 287.100 |  |  |  |  |
| 2008/11/27 | 5. derramaren ordainketa |  |  | 287.100 | 0,00 |  |
| 2009/05/01 | Urbanizazio gastuen 6. derrama | 315.810 |  |  |  |  |
| 2009/06/05 | Zatikatutako atalaren ordainketa 2009/03 |  |  | 220.871 | 94.939 | 94.939 |
| 2009/11/10 | 6. derramaren errekargua |  | 9.494 |  | 9.494 | 104.433 |
| 2010/09/01 | ZAT./2010/20 7. derrama | 175.230 |  |  | 175.230 | 279.673 |
| 2011/01/24 | 7. derramaren errekargua |  | 17.523 |  | 17.523 | 297.186 |
|  | **Erreklamazio judiziala** |  |  |  |  | **297.186** |
|  |  |  |  |  |  |  |
|  | Kostuak, guztira |  | 22.639 |  |  |  |
|  | Ordaintzeko dauden kostuak, guztira |  | 16.275 |  |  |  |
|  | Interesak, guztira |  | 56.509 |  | 95.423 |  |
|  | **Zor judiziala, guztira** |  |  |  |  | 392.608 |
|  |  |  |  |  |  |  |
| 2014/06/03 | 8. derrama | 6.435 |  |  | 6.435 | 399.043 |
| 2014/11/05 | 8. derramaren errekargua |  | 643 |  | 643 | 399.687 |
| 2015/01/04 | ZAT./2015/18 9. derrama | 37.125 |  |  | 37.125 | 436.812 |
| 2015/08/31 |  |  |  | 1.218 |  | 435.593 |
| 2015/08/31 |  |  |  | 1.218 |  | 434.375 |
| 2015/10/06 | ZAT./2015/25 10. derrama | 3.753 |  |  | 3.753 | 438.128 |
| 2016/01/31 | 9. derramaren errekargua |  | 3.712 |  | 3.712 | 441.841 |
| 2016/01/31 | 10. derramaren errekargua |  | 375 |  | 375 | 442.216 |
| 2016/05/17 | ZAT./2016/03 11. derrama | 3.941 |  |  | 3.941 | 446.157 |
| **2017/02/06** | 11. derramaren errekargua |  |  |  |  |  |
|  | **Guztira** | **1.276.195** | **134.730** | **964.767** | **446.157** |  |
|  | Lurzatien adjudikazioa |  |  | 392.608 |  | **53.549** |
| **2017/02/06** | 11. derramaren errekargua Igorri gabea |  | 394 |  |  | 394 |

Taulan, bi bloketan bereizi ditugu derramak, zeren eta Batzarrak zazpigarren derramara bitarte zegoen zorrarengatiko erreklamazio bat egin baitu. Zor den zenbatekoa 297.185,75 eurokoa da.

2013ko uztailaren 10eko epaiak Konpentsazio Batzarrak aurkeztutako demanda baietsi zuen, eta Gazolazko Kontzejua zigortu zuen kostuak eta interesak ordaintzera; horrenbestez, guztizko zenbatekoa 392.608,41 eurokoa da.

Zenbateko hori konpentsatzeko, Konpentsazio Batzarrak Kontzejuaren jabetzakoa den “Jarduera Ekonomikoen Arloko” bi lurzati enbargatu ditu. Eroslerik ez dagoenez, zorraren zenbatekoan adjudikatu dio bere buruari.

Eragiketa osoaren laburpen gisa, ondoriozta dezakegu Kontzejua, zeina “Jarduera Ekonomikoen Arloaren” lurren % 4,95eko jabea baita, Konpentsazio Batzarrean parte hartzea erabaki zuela. Horri buruz, aipatu beharra dago ezen, lur hori arloan integratu behar bada ere, jabeak desjabetzea eska dezakeela, Lurraldearen Antolamenduari eta Hirigintzari buruzko abenduaren 20ko 35/2002 Foru Legearen 162. artikuluari jarraituz, zeinean honako hau esaten baita: *“batzordean sarturik dauden eta sisteman parte hartu nahi ez duten jabeek udalari eskatzen ahalko diote, desjabetu dakizkiela beren ondasun eta eskubide ukituak batzorde horren alde, horrela beraiek batzordetik kanpora geldi daitezen, ondorio guztietarako, eskaera egiten duten egunetik”.*

Portzentaje hori dela-eta bi lurzati jaso zituen eta zegozkien derramak hartu zituen bere gain; derrama horiek, errekarguekin, kostuekin eta interesekin, momentuz, 1,4 milioi euro egiten dute. 0,96 milioi euro egiten duten ordainketak egiten ditu, eta lurzatietako bat enbargatu diote, 1,16 milioiko katastro-balioarekin eta 2,12 milioiko tasazioarekin, judizialki erreklamatutako zorraren 0,39 milioi ordaintzeko; 2017an Konpentsazio Batzarrari esleitu zitzaion. Gaur egun, ordaintzeke dagoen zorra 53.942 eurokoa da.

Urbanizazio-kuoten ordainketarako, Kontzejuak 0,86 milioiko mailegu bat eskatu zuen 2008an. Hurrengo atalean egin dugu horri buruzko iruzkina.

V.3. 860.000 euroko mailegua eta Gazolazko Kontzejuaren egoera ekonomikoa

2008ko azaroaren 7an, mailegu pertsonal bat kontratatu zen Caja de Ahorros y Pensiones de Barcelona (La Caixa) entitatearekin, 860.000 eurokoa, Nafarroako Gobernuko Toki Administrazioko Zuzendaritza Nagusiaren baimenarekin.

Mailegu horren ezaugarriak honako taula honetan aipatzen direnak dira:

|  |  |  |
| --- | --- | --- |
|  |  |  |
| Zenbatekoa |  | 860.000 |
| Emateko data |  | 2008/11/07 |
| Muga-eguna |  | 2011/12/31 |
| Interesak | Irekitzeko komisioa | % 0,25 = 2.150 euro |
|  | 2008/11/07tik 2008/12/31ra | % 5,75 |
|  | Aldiaren gainerakoa | Euriborra+0,75 |
|  | Atzerapenak | 20,50 % |
| Amortizazioa |  | Emandako kapital guztiaren amortizazioaren muga-egunean |

Lehenengo klausulak honako hau ezartzen du: *“P-14 lurzatia, Gazolazko Jarduera Ekonomikoen Sektorearen Birzatitze Proiektutik heldu dena —Gazolazko mugapean dago, Zizur Zendean, eta Gazolazko Kontzejuari esleitu zitzaion—, mailegu honen amortizazioari atxikita dago”.*

Maileguko 860.000 euroak kobratu ziren, eta haiekin Konpentsazio Batzarraren derramak ordaindu ziren, eta 2008tik 2015era, zenbait kontzeptu tarteko, 70.891 euro ordaindu ziren; hona hemen xehetasunak:

|  |  |
| --- | --- |
| Kontzeptua | Zenbatekoa |
| Irekitzeko komisioa | 2.150 |
| Notaria gastuak | 579 |
| Interesak | 63.445 |
| Errekurtsoaren lansariak | 4.717 |
| Guztira | 70.891 |

Kontzejuak ez zuen mailegua ezeztatu muga-egunean, eta 2013an finantza-entitateak 1.198.665 euroko zor bat erreklamatu zuen judizialki. Printzipalari, maileguari, interesei, berandutza interesei, gastuei eta kostuei dagokie zenbateko hori. Titulu judizialen betearazpen bat izapidetu zen lehen instantzian, eta Kontzejuak aurka egin zion. Aurkaratze hori ezetsi egin zen, eta ezespena apelazioan berretsi zen.

Kontzejuak mailegu hori dela-eta daukan zorra honako hau da, 2015-12-31n, finantza-entitateak berretsitakoaren arabera:

|  |  |
| --- | --- |
| Kontzeptua | Zenbatekoa |
| Kapitala | 860.000 |
| Interes arruntak | 4.741 |
| Berandutza interesak | 693.139 |
| Gastu judizialak | 23.270 |
| Legelariaren lansariak | 12.100 |
| Prokuradorearen eskubideak | 6.050 |
| Guztira | 1.599.300 |

Zenbateko hori, 2016ko abenduaren 31n, entitateak berretsitakoaren arabera, 1.734.666 eurokoa zen.

Laburbilduz, mailegu hipotekario bat eskatu ordez, 860.000 euroko mailegu pertsonal bat itundu zen “Arlo Ekonomikoaren” derramak finantzatzeko, hiru urteko muga-eguneratzearekin, eta aurreikusi zen aldi horretan Kontzejuari adjudikatutako lurzatiak saldu ahalko zirela.

Lurzatiak ez zirenez saldu, ezin zaio aurre egin maileguaren amortizazioari; horren berandutza-interesen ondorioz, ehuneko 20,5ekoak baitira, 2016ko abenduaren 31n zorraren zenbatekoa hasieran emandako kopuruaren bi halako da.

Banku-zorraz gainera, Kontzejuak 446.157 euro zor zizkion Konpentsazio Batzarrari, eta horietatik 392.608 euro Jarduera Ekonomikoen Arloko lurzati bat esleituz ezeztatu zituen.

Halaber, Kontzejuaren datuen arabera, 2015eko abenduaren 31n 51.859 euro zor zizkion Zendeako Udalari, Udalak kaleen zolatzea egin izanari zegozkionak. Zor hori 2006an du jatorria. Zor hori konpentsatzen joan da Udalak Kontzejuari egin beharreko ekarpenekin. 2016ko abenduaren 31n, Udalak berretsi du zorra 48.917 eurokoa dela.

Honako hauek dira Kontzejuaren ondasunak, katastroaren arabera:

|  |  |
| --- | --- |
| Hiri-lurra | Katastroko balioa |
| Udaletxea | 246.035 |
| Lurzorua | 906.604 |
| Pilotalekua | 17.301 |
| Bulegoak | 23.157 |
| Biltegia | 104.700 |
| Hilerria | 29.799 |
| Ur biltegia | 4.083 |
| Jardueren sektoreko lurzatiak | 1.295.261 |
| **Hiri-lurrak, guztira** | **2.626.940** |
| Landa-lurra | Katastroko balioa |
| Landa-lurrak | 22.747 |
| Larreak | 8.143 |
| Larreak. Zuhaiztia | 914 |
| Pinudia | 826 |
| Fruta-arbolak | 396 |
| Zumardiak | 321 |
| Ezemankorra | 278 |
| Belardia | 178 |
| **Landa-lurrak, guztira** | **33.803** |
| **Guztira** | **2.660.743** |

Kontuan hartuta Kontzejuaren urteko aurrekontuaren bolumena eta bere ondasunen balioa, eta kontuan hartuta, gainera, Konpentsazio Batzarrak bahitutako lurzatiak 1.156.824 euroko katastro-balioa duela, gure iritziz Kontzejuak ezin izanen die aurre egin, bere baliabideekin, ez urteko zorrari, ez eta banku-maileguaren printzipalari ere.

Txosten hau eman da araudi indardunak ezarritako izapideak bete ondoren.

Iruñean, 2017ko ekainaren 12an

Lehendakaria,

Asunción Olaechea Estanga

ERANSKINAK

I. eranskina. Aurrekontu-betetzea 2008/2015

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Deskribapena | 2008 | 2009 | 2010 | 2011 | 2012 | 2013 | 2014 | 2015 |
| 3. Tasak, prezio publikoak eta beste diru-sarrera batzuk | 13.066 | 1.361 | 1.342 | 1.128 | 1.249 | 1.021 | 244 | 279 |
| 4. Transferentzia arruntak | 39.755 | 33.921 | 25.620 | 35.820 | 14.873 | 21.620 | 23.021 | 19.775 |
| 5. Ondare diru-sarrerak eta herri-lurren aprob. | 13.138 | 16.604 | 16.634 | 18.785 | 16.267 | 14.865 | 14.883 | 11.018 |
| 6. Besterentzeak Inbertsio errealak |  |  | 26.974 |  |  |  |  |  |
| 7. Kapital-transferentziak | 3.134 |  |  |  |  |  |  |  |
| 9. Finantza-pasiboak | 639.129 | 220.871 | 0 |  |  |  |  |  |
| Guztira | 708.222 | 272.757 | 70.570 | 55.733 | 32.389 | 37.506 | 38.148 | 31.072 |
|  |  |  |  |  |  |  |  |  |
| Deskribapena | 2008 | 2009 | 2010 | 2011 | 2012 | 2013 | 2014 | 2015 |
| 1. Langile-gastuak | 3.031 | 7.200 | 4.800 | 1.800 | 0 | 0 | 0 | 0 |
| 2. Ondasun arruntak eta zerbitzuak | 58.675 | 40.064 | 30.770 | 28.005 | 18.871 | 26.945 | 23.930 | 26.532 |
| 3. Finantza-gastuak |  | 18.482 | 12.625 | 16.567 | 5.373 | 0 | 0 | 0 |
| 4. Transferentzia arruntak | 48 | 50 | 48 | 48 | 47 | 47 | 41 | 41 |
| 6. Inbertsio errealak | 645.379 | 315.810 |  | 175.230 |  |  | 7.465 | 39.562 |
| 7. Kapital-transferentziak | 11.924 |  |  |  |  |  |  |  |
| 8. Finantza-aktboak |  |  |  |  |  |  |  |  |
| 9. Finantza-pasiboak |  |  |  |  |  |  |  |  |
| Guztira | 719.057 | 381.606 | 48.243 | 221.650 | 24.291 | 26.992 | 31.436 | 66.135 |

II. eranskina. Kontzejuburuak 9.000 euroko txekea dela-eta egindako idazkia.

III. eranskina. Hautetsiei ordaintzearekin lotutako dokumentuak.

Gazolazko Kontzejuari buruzko behin-behineko txostenari aurkeztutako alegazioak

LEHENA.Auditoria finantzarioari buruzko iritzia eta Kontzejuak 2015eko kontu orokorrean legezkotasuna bete izanari buruzko iritzia.

Txostenak jasotzen duen bezala, Kontzejuko Batzarra da kontu orokorra egin eta aurkezteko erantzukizuna duena, halako moduz non aurrekontu-likidazioaren, ondarearen, emaitzen eta Gazolazko Kontzejuaren egoera finantzarioaren irudi zehatza emanen duen. 2015eko kontu orokorra 2016ko urriaren 24an onetsi zuen Kontzejuko Batzarrak. Batzar hori bera 2015eko erdialdetik ari zenez Kontzejua kudeatzen, kontuak egitea hari berari zegokion.

Kasu honetan, dirudienez eta txostenak jasotzen duen bezala, ez da aurrekontu-kontabilitateari buruzko araudia bete, eta, horrenbestez, 2015eko ekitaldiko kontuak ez du irudi zehatza ematen aurrekontu-likidazioari, ondareari, emaitzei eta Gazolazko Kontzejuaren egoera finantzarioari buruz. 2015eko kontu orokorra 2016ko urriaren 24an onetsi zuen Kontzejuko Batzarrak. Batzar hori bera 2015eko erdialdetik ari zenez Kontzejua kudeatzen, kontuak egitea hari berari zegokion.

Kasu honetan, dirudienez eta txostenak jasotzen duen bezala, ez da aurrekontu-kontabilitateari buruzko araudia bete, eta, horrenbestez, 2015eko ekitaldiko kontuak ez du irudi zehatza ematen ondareari, gastuen eta diru-sarreren aurrekontu-likidazioari, eta Gazolazko Kontzejuaren 2015eko abenduaren 31ko egoera finantzarioari buruz, ez eta data horretan amaitutako ekitaldiko emaitza ekonomikoei eta aurrekontukoei buruz ere.

Nire iritziz, aurrekontu-kontabilitateari buruzko araudia bete ez duena da 2015eko ekitaldiko kontuak egin eta onetsi duen Kontzejuko Batzarra; horrenbestez, guztiz arrotza zaidan kontua da, zeren eta ni ez bainengoen jada batzar horretan. Horrenbestez, alegatzeko ezer ere ez daukat horri buruz.

BIGARRENA. Kontzejuaren kontutik 2008ko urtarrilaren 25ean ateratako 9.000 euroko txekearen zertarakoa.

Kontuen Ganberak dio ez duela daturik, ez dokumentaziorik txeke horri eman zitzaion erabilerari buruzko iritzia emateko. Nabarmendu beharra dago Gazolazko Kontzejuaren kontuei buruzko dokumentazio guztia Zizur Zendeako Udalean zegoela, zeren eta Kontzejuak ez baitzuen langilerik. Udaleko langileak ziren Kontzejuko kontuak egin eta erredaktatzen zituena, eta dokumentazioa artxibatzen zuena.

Existitzen zen guztia hor zegoen, eta aurkitu ez bada edo galdu bada, hura gordetzen zuenaren erantzukizuna izanen da. Nik jada bere garaian adierazi nuen horri buruz gogoratzen nuen guztia, eta egia da kontabilitatean Kontzejuko kutxako kontuan egindako diru-sarrera baten gisara jaso zela.

HIRUGARRENA. “Gazolazko Jarduera Ekonomikoen Arloa” sektorearen sorreran gertatutako guztiari buruz alegatzeko ezer ez daukat.

Iruñean, 2017ko ekainaren 7an

Sin.: Isabel Coloma Bilbatua

Aurkeztutako alegazioei Kontuen Ganberak emandako erantzuna

Eskerrak eman nahi dizkiogu Gazolazko Kontzejuko buru ohiari aurkeztu dizkigun alegazioengatik. Alegazio horiek behin-behineko txostenari eransten zaizkio eta hori behin betikotzat hartzen da, egindako fiskalizazioaren azalpena direlako eta ez dutelako edukia aldatzen.

Iruñean, 2017ko ekainaren 12an

Lehendakaria,

Asunción Olaechea Estanga

1. Kontzejuburuaren alegazioen ondorioz gehitutako paragrafoa. [↑](#footnote-ref-1)
2. Banku-entitateari txeke horri buruzko informazioa eskatu diogu, baina ez dugu erantzunik jaso. [↑](#footnote-ref-2)